จุดต่ำสุดใหม่ 4 ครั้ง
*หากเปิดตำราเทคนิคเพื่อใช้อธิบายปรากฏการณ์ของตลาดหุ้นไทยแบบถึงกึ๋น “โมนิก้า” ขอใช้หัวข้อการทำจุดต่ำสุดใหม่เป็นตัวเดินเรื่องสำหรับการเม้าท์แตกในวันนี้ เพราะเมื่อดูปัจจัยพื้นฐานควบคู่กับสิ่งที่เกิดขึ้น มันไม่สามารถชี้ให้เห็นอารมณ์ของนักเล่นแต่ละกลุ่มเป็นอย่างไร ? จึงต้องย้ำหัวหมุดเรื่องดังกล่าวกันอีกสักหน่อย เพื่อทุกคนจะได้มองเห็นภาพในอนาคตจะออกมาเป็นแบบไหนเจ้าค่ะ
29 ก.ย. 2563

เจาะกระดาน : โมนิก้าและทีมงาน
*หากเปิดตำราเทคนิคเพื่อใช้อธิบายปรากฏการณ์ของตลาดหุ้นไทยแบบถึงกึ๋น “โมนิก้า” ขอใช้หัวข้อการทำจุดต่ำสุดใหม่เป็นตัวเดินเรื่องสำหรับการเม้าท์แตกในวันนี้ เพราะเมื่อดูปัจจัยพื้นฐานควบคู่กับสิ่งที่เกิดขึ้น มันไม่สามารถชี้ให้เห็นอารมณ์ของนักเล่นแต่ละกลุ่มเป็นอย่างไร ? จึงต้องย้ำหัวหมุดเรื่องดังกล่าวกันอีกสักหน่อย เพื่อทุกคนจะได้มองเห็นภาพในอนาคตจะออกมาเป็นแบบไหนเจ้าค่ะ
*โดยเฉพาะในมุมของการทำจุดต่ำสุดใหม่ 4 ครั้งในรอบระยะเวลา 2 เดือน น่าจะเป็นภาพสะท้อนอารมณ์นักเล่นยัง “กลัว” มากกว่า “กล้า” ถึงไม่ยอมไล่ราคาหุ้นขึ้นไปเรื่อย ๆ บวกกับเล็งเห็นถึงโอกาสที่ดัชนีจะวิ่งฝ่าแนวต้านสำคัญที่ซอยถี่ยิบค่อนข้างริบหรี่ จึงเลือกใช้วิธีขายเมื่อเข้าใกล้แนวต้าน และรอซื้อตอนที่หลุดแนวรับ จึงมีความเป็นไปได้ที่จะได้เห็นจุดต่ำสุดใหม่ครั้งที่ 5 นะจะบอกให้
*งานนี้ไม่ได้บอกให้แฟนคลับต้องเชื่อสิ่งที่ “โมนิก้า” เล่ามาตั้งแต่ต้นทั้งหมด เพราะแค่อยากให้เอาข้อมูลเทคนิคดังกล่าวไปประกอบการตัดสินใจซื้อหุ้น ซึ่งเรื่องดังกล่าวถูกสำทับด้วยเซียนหุ้นที่มาร่วมงานสัมมนา BATTLE STRATEGY ที่จัดขึ้นเมื่อวันที่ 23-27 ก.ย.ที่ผ่านมา ก็พูดในทำนองเดียวกันว่า หุ้นมีโอกาสทรุดตัวลงอีก เพราะข้อมูลหลายอย่างชี้ไปทางนั้น..อิอิอิ
*ฉะนั้นการที่ดัชนียืนปิดที่ระดับ 1,257.34 จุด ลบไป 5.68 จุด ด้วยมูลค่าการซื้อขาย 3.82 หมื่นล้านบาท จึงไม่ใช่เรื่องเหนือความคาดหมาย เพราะสัญญาเทคนิคโน้มเอียงมาทางนี้ตั้งนานแล้ว และสัญญาณนี้จะคงอยู่ต่อไปอีกระยะหนึ่ง เพราะเส้นแนวต้าน 10 วันยังไม่มีวี่แววจะผงกหัวขึ้นมาตัดกับเส้น 25 วันได้เลย “โมนิก้า” ถึงไม่เชื่อว่า ตลาดหุ้นไทยจะกลับทิศอย่างชัดเจนได้ในเร็ว ๆ นี้พะยะค่ะ
*ประเด็นนี้ดูได้จากหุ้นยางมะตอย TASCO ทำท่าทะยานขึ้นหลายครั้ง แต่สุดท้ายก็เป็นเพียงการขยับหลอกไปวัน ๆ “โมนิก้า” เลยไม่เชื่อว่า การขึ้นมายืนปิดที่ระดับ 15.70 บาท บวกไป 0.10 บาท หรือขึ้นไป 0.65% ด้วยมูลค่าการซื้อขาย 596 ล้านบาท มีอะไรมากกว่าที่เห็นกันอยู่ ! แถมเห็นกันเต็มสองลูกตาว่า กำไรต่อจากนี้จะลดครึ่งหนึ่ง แล้วจะเอาอะไรมาขึ้นแรง ๆ อีกล่ะพ่อคุณ !
*ขนาดเจ้าพ่อโทรคมนาคมอย่าง ADVANC ยังโดนพวกกองทุนสอยร่วงไม่รู้กี่ครั้งต่อกี่ครั้ง “โมนิก้า” ถึงหนักใจสุด ๆ เมื่อต้องลุ้นให้หุ้นเด้งกลับขึ้นมาอย่างถาวร เพราะเมื่อย้อนดูราคาเมื่อ 4 เดือนก่อนยืนอยู่แถว 200 บาท แต่มาวันนี้กลับยืนได้แค่ระดับ 174 บาท ลบไป 0.50 บาท หรือลงไป 0.30% ด้วยมูลค่าการซื้อขาย 761 ล้านบาท มันคืออาการ เด้งลง..เด้งลง..เด้งลง ใช่หรือเปล่า ? ลองไปไล่ดูข้อมูลกันเองนะคะ
*ส่วนรายที่มาแรงแซงทางโค้งอย่างน้องสวย BEAUTY กลายเป็นช็อตของการเล่นสั้นสำหรับนักเสี่ยงโชคไปเสียแล้ว ! เพราะเป็นการอัดเต็มพอร์ตเปรี้ยงเดียว จนราคาหุ้นพุ่งชนซิลลิ่งตั้งแต่หัววัน ก่อนจะปิดไปที่ระดับ 1.32 บาท บวกไป 0.17 บาท ด้วยมูลค่าการซื้อขาย 144 ล้านบาท มันทำให้รู้ทันทีว่า วันนี้หุ้นต้องไปต่อแน่ ๆ เพราะยอดซื้อค้างในระบบมากถึง 30 ล้านหุ้น..จริงเท็จอย่างไร ? วันนี้ได้รู้แน่ ๆ เจ้าค่ะ
*ในเมื่อมาในทรงเล่นสั้นทั้งที “โมนิก้า” ย่อมหันไปมองหุ้น GL เพื่อชี้ให้เห็นเจ้ามือมักจุดพลุทีเผลอเป็นประจำ ทั้งที่เนื้อหาสาระของการขึ้นไม่มีอะไรสักอย่าง เดี๊ยนเลยต้องพูดถึงการขึ้นมาทำจุดสูงสุดของวันที่ระดับ 3.54 บาท แต่หลังจากนั้นไหลลงมาเรื่อย ๆ จนยืนปิดที่ 3.36 บาท บวกไป 0.28 บาท หรือขึ้นไป 9% ด้วยมูลค่าการซื้อขาย 172 ล้านบาท จึงกลายเป็นเรื่องที่ต้องดูกันต่อไปว่า เที่ยวนี้จะเล่นเกิน 3 วันไหมหนอ ?
*ไหน ๆ ก็ตามส่องหุ้น “เล็กสั้น ขยันซอย” กันมาทั้งที “โมนิก้า” เลยถือโอกาสนี้เม้าท์ถึง CSS เพื่อชี้ให้เห็นสถานการณ์โดยรวมของหุ้นในช่วง 1 สัปดาห์ที่ผ่านมาสักหน่อย โดยเฉพาะในมุมของแรงซื้อที่เข้ามาเยอะในบางวัน มันทำให้ฐานหุ้นสูงขึ้นชัดเจน แต่วันถัดมากลับโดนบอมบ์หน้าตาเฉย เดี๊ยนถึงมองการเคาะขวาเที่ยวนี้น่าลุ้นมาก ๆ เพราะเที่ยวก่อนไล่ราคาขึ้นไปถึง 1.70 บาท ขณะที่วานนี้หุ้นยืนแค่ระดับ 1.46 บาท บวกไป 0.07 บาท หรือขึ้นไป 5% ด้วยมูลค่าการซื้อขาย 61 ล้านบาทนะซี